Twee seuns vas vir skoolmeisies se dood | Maroela Media
Twee tienerseuns is Donderdag in hegtenis geneem in verband met die dood van twee skoolmeisies van Johannesburg in 'n vermeende sataniese ritueel.
Brig. Neville Malila, 'n polisiewoordvoerder, het aan Maroela Media bevestig dat die twee 16-jarige seuns by 'n skool in hegtenis geneem is. Die seuns moet na verwagting Vrydag in die Protea-landdroshof verskyn.
Maroela Media het Woensdag berig die meisies, onderskeidelik 15 en 16 jaar oud, se liggame is in 'n veld in Dobsonville in Soweto aangetref. Die leerlinge van die George Khosa Sekondêre Skool het nog hul skoolklere aangehad. Hulle het snywonde aan hul hande en nekke gehad en daar was skeermeslemmetjies en drie swart gebrande kerse langs hul liggame.
Die polisie ondersoek die moontlikheid dat die meisies tydens 'n sataniese ritueel vermoor is en die polisie se okkulte-eenheid is betrokke by die ondersoek.